*Ľubovecko – Pekľanský*



*Hlásnik*

*Číslo: 2/2015 Ročník : XIII. 03.07.2015*

*Vážení občania Ľubovca a Ruských Pekľan!*

*Dovoľte mi informovať Vás o nových udalostiach v obci a z posledného zasadnutia OcZ Ľubovec.*

*Program:*

1. Otvorenie, menovanie overovateľa zápisnice, zapisovateľa a členov návrhovej komisie
2. Kontrola plnenia uznesení z posledného zasadnutia
3. Schválenie VZN č. 1/2015 o službách poskytovaných obcou a poplatkoch za tieto služby v obci Ľubovec
4. Schválenie VZN č. 2/2015 o podmienkach poskytovania dotácií z prostriedkov obce Ľubovec
5. Schválenie záverečného účtu a výročnej správy za rok 2014, stanovisko kontrolórky k záverečnému účtu
6. DHZ – hliadky preventívnych kontrol, schválenie preventivára požiarnej ochrany obce
7. Schválenie 5-člennej rady školy
8. Pozemky „Zadná cesta“
9. Rôzne: výlet pre dôchodcov, oslavy P.P. Gojdiča, súťaž DHZ, bezpečnostný projekt, nové informácie od posledného zasadnutia
10. Diskusia
11. Návrh na uznesenia
12. Z Á V E R

K bodu 2 – Kontrola plnení uznesení z posledného zasadnutia

Uznesenia z predchádzajúceho zasadnutia boli splnené.

K bodu 3 – Schválenie VZN o službách a poplatkoch

Starostka obce uviedla, že návrh všeobecne záväzného nariadenia bol každému doručený   
e-mailom na preštudovanie. Požiadala prítomných, aby sa vyjadrili k návrhu, prípadne navrhli zmeny. Poslanec Mgr. Šarišský mal viacero pozmeňujúcich aj doplňujúcich návrhov.   
Po zapracovaní navrhnutých zmien bolo všetkými poslancami schválené. Všeobecne záväzné nariadenie č. 1/2015 o službách poskytovaných obcou a poplatkoch za tieto služby v obci Ľubovec.

K bodu 4 – Schválenie VZN o podmienkach poskytovania dotácií

Poslanec Mgr. Šarišský mal viacero pripomienok k obsahovému zneniu návrhu VZN,   
teda navrhol, aby sme tento bod presunuli na ďalšie zasadnutie obecného zastupiteľstva.

K bodu 5 – Schválenie záverečného účtu a výročnej správy

V zmysle ustanovení § 16 ods. 5 zákona č.583/2004 o rozpočtových pravidlách územnej samosprávy v znení neskorších predpisov je obec povinná spracovať návrh záverečného účtu   
a tento prerokovať najneskôr do šiestich mesiacov po uplynutí rozpočtového roka. Pred schválením na verejnom zasadnutí Obecného zastupiteľstva bol návrh záverečného účtu obce zverejnený 15 dní na úradnej tabuli v obci, aby sa k nemu mohli obyvatelia obce vyjadriť.   
Návrh Záverečného účtu obce za rok 2014 bol v súlade so zákonom č.369/1990 Zb. o obecnom zriadení v znení neskorších predpisov zverejnený dňa 01.06.2015 na úradnej tabuli obce. Do dnešného dňa neboli žiadne pripomienky verejnosti predložené.

V súlade so zák. č.369/1990 zb. o obecnom zriadení v znení neskorších predpisov hlavná kontrolórka obce predložila. Stanovisko hlavného kontrolóra obce k záverečnému účtu obce za rok 2014, v ktorom odporúča schválenie záverečného účtu – príloha zápisnice.

Audit účtovnej závierky obce k 31.12.2014 a vedenia účtovníctva za rok 2014 vykonával certifikovaný audítor Ing. Vladimír Andraščík, číslo licencie 302, ktorý dňa 18.06.2015 obci predložil Správu nezávislého audítora – príloha zápisnice.

K bodu 6 – Ochrana pred požiarmi – hliadky preventívnych kontrol

Starostka obce oznámila, že v mesiaci máj 2015 bola Okresným riaditeľstvom HaZZ Prešov vykonaná kontrola dokumentácie ochrany pred požiarmi obce, pri ktorej bolo zistených viacero nedostatkov. Zo zápisu z vykonanej kontroly a uložených opatrení vyplýva povinnosť do konca septembra vykonať kontrolu všetkých budov v obci Ľubovec vrátane časti Ruské Pekľany. Taktiež je potrebné doplniť dokumentáciu ochrany pred požiarmi, schváliť preventivára požiarnej ochrany obce a ustanoviť preventívne kontrolné skupiny, ktoré uskutočnia kontrolu všetkých nehnuteľností v katastrálnom území Ľubovec a Ruské Pekľany. Uvedené povinnosti a opatrenia vyplývajú zo zákona č. 314/2001 Z.z. o ochrane pred požiarmi a jeho vykonávacích predpisov.

Starostka obce navrhla, aby za preventivára požiarnej ochrany obce Ľubovec bol schválený obyvateľ našej obce – Marek Slebodník, ktorý má oprávnenie a osvedčenie o odbornej spôsobilosti na výkon tejto činnosti. Obec v súčasnosti nemala ustanoveného preventivára obce. Poslanci návrh na ustanovenie Mareka Slebodníka za preventivára požiarnej ochrany obce Ľubovec schválili a zároveň schválili nasledovných vedúcich kontrolných skupín obce: Marek Slebodník, Slavomír Kočiš, Ing. Matúš Marton a Martin Štofan. Členovia kontrolných skupín vykonajú v mesiacoch júl až august preventívne protipožiarne kontroly rodinných domov v obci. Vlastníci budov sú v zmysle právnych predpisov po preukázaní oprávnenia na výkon kontroly povinní umožniť kontrolnej skupine v nevyhnutnom rozsahu vykonať preventívnu protipožiarnu kontrolu budovy.

K bodu 7 – Schválenie rady školy – 5 členov

Starostka obce informovala prítomných o skutočnosti, že jedna členka školskej rady – Mgr. Hudáková odchádza na materskú dovolenku a preto je potrebné doplniť nového člena Rady školy alebo zredukovať počet členov školskej rady na päť. Poslanci sa zhodli na tom, že pre ZŠ s MŠ Ľubovec je na nasledujúce obdobie postačujúca Rada školy v päť člennom zložení a tak rozhodli o znížení počtu členov Rady školy na 5. Za obecné zastupiteľstvo bol schválený za člena Rady školy – Stanislav Štofan. Starostka obce zároveň oboznámila prítomných o tom, že obec vyhlásila výberové konanie na funkciu Riaditeľa ZŠ s MŠ Ľubovec s nástupom od 01.09.2015. Prihlášky mohli záujemcovia posielať do 30.06.2015. Oznam je zverejnený na internetovej stránke aj na úradnej tabuli obce.

K bodu 8 – Pozemky „Zadná cesta“

Starostka obce bližšie uviedla nové informácie ohľadom prípravného procesu na odkúpenie pozemkov na „Zadnej ceste“ v časti pod cestou zo strany obce. Uviedla, že vzhľadom na vlastnícke vzťahy pripadajú do úvahy dva rôzne spôsoby postupného odkúpenia časti pozemkov.

V prvom prípade pozemkov, konkrétne parcely registra „E“ č. 478/2, 478/3, 478/4 je možné pristúpiť ku kúpe už v súčasnosti po dohode so všetkými spoluvlastníkmi týchto nehnuteľností nakoľko všetci sú známi. Väčšina spoluvlastníkov predbežne súhlasila s odpredajom časti pozemkov pod cestou za kúpnu cenu schválenú obecným zastupiteľstvom vo výške 2,50 EUR/m2. Žiaden nevyslovil nesúhlas s odpredajom, avšak rokovania stále prebiehajú.

Druhým nevyhnutným postupom za účelom odkúpenia je potreba obnovenia dedičských konaní v prípadoch, kedy časť vlastníkov je známa, avšak niektoré podiely na týchto nehnuteľnostiach po pozostalých spoluvlastníkoch ostali neprededené, ide o parcely reg. „E“ č. 478/18, 478/19, 478/20. Až následne, po nadobudnutí týchto podielov dedičmi, je možné tieto nehnuteľnosti resp. ich časť odkúpiť od všetkých spoluvlastníkov. Aj v týchto prípadoch väčšina spoluvlastníkov a potenciálnych dedičov po pozostalých vyslovila predbežný súhlas s odpredajom časti týchto pozemkov, avšak aj v týchto prípadoch sú ďalšie rokovania nevyhnutné. Po uzavretí dohôd o ďalšom postupe by mali nasledovať ďalšie úkony potrebné k odkúpeniu.

Za účelom kúpy pozemkov bude nevyhnutné zabezpečiť aj vykonanie geometrických prác a zamerania. V priebehu týždňa po poslednom zasadnutí OcZ sa aj za prítomnosti poslancov uskutočnilo stretnutie s niektorými spoluvlastníkmi, ktorí chcú rokovať o podmienkach odpredaja. Z tohto stretnutia vyplynula potreba ďalších rokovaní.

K bodu 9 – Rôzne

Výlet pre dôchodcov – starostka obce informovala poslancov, že v mesiaci júl plánujeme podobne ako každoročne zorganizovať *výlet do Šárošpatáku* – na termálne kúpalisko. Poslanci súhlasili so zorganizovaním tejto akcie na termín 29.07.2015 /streda/.

Akcie v obci – pani starostka poďakovala poslancom za pomoc pri uskutočňovaní podujatí – Kosenie, Deň rodiny a Giro di Lubovec - pri ktorej sa vyzbieralo 614,- €, ktoré putovali na radiačné oddelenie onkológie FNsP v Prešove.

Hasičská súťaž ĽUBOVECKÝ POHÁR – starostka obce oslovila poslancov – hasičov, aby ozrejmili vedeniu obce a poslancom prípravné práce ohľadom hasičskej súťaže. Mgr. Šarišský potvrdil už skôr oznámený termín a teda, že tzv. Ľubovecký pohár 2015 sa uskutoční v sobotu dňa 12. septembra 2015.

|  |
| --- |
| Škola? Hurááá prááázdniny!!!  Ani sme sa nenazdali a koniec školského roka 2014/2015 je už tu! Čakajú nás dva mesiace prázdnin – čas zaslúženého oddychu každého škôlkara, žiaka či študenta. Počas celého školského roka naše ratolesti vynaložili nemálo síl na získanie tých známok na vysvedčení, ktoré práve teraz držíte v ruke, milí rodičia a starí rodičia. A preto, nezabudnite na pochvalu a odmenu, ktorú si zaslúži každé dieťa. Veď vidieť v detských očiach radosť z potešenia, je krásne a nášmu srdcu také blízke!  *Tak Vám, milé deti, želáme slnečné prázdniny,*  *plné nezabudnuteľných chvíľ v spoločnosti priateľov a blízkych ☺* |

OZNAMY

*Už tradičný zájazd do Sárospataku 29. júl 2015.*

*Všetci, ktorým lahodia teplé maďarské vody, príjemná atmosféra relaxu  
 a oddychu v kruhu svojich známych,*

*nech sa nahlásia na obecnom úrade – na t. č. 051/7796 235.*

*Tešíme sa na Vás ☺*

|  |
| --- |
| *Archieparchiálna odpustová slávnosť*  *Rodisko bl. Pavla Petra Gojdiča, Ruské Pekľany 18. júl 2015*  *Program: 09:15 Akatist požehnania rodín*  *10:00 Archijerejská sv. liturgia, Moleben k bl. P.P. Gojdičovi, myrovanie*  *„Blažený otec a mučeník Pavol, pros Boha za nás.“* |

*Dňa 12. 9. 2015 sa uskutoční na obecnom ihrisku už tradičná hasičská súťaž   
O putovný pohár obce Ľubovec a zároveň ďalšie kolo Východoslovenskej hasičskej ligy.* Súťaž hasičských družstiev mužov a žien začne predbežne o 11.00 hod. a počas súťaže budú pripravené aktivity a atrakcie pre deti aj dospelých. Bude pripravená tombola a vo večerných hodinách vystúpia hudobné kapely: DESMOD, KABÁT Revival a HEĽENINE OČI. Bližšie informácie budú priebežne zverejnené na internete a neskôr aj prostredníctvom plagátov.

*Budeme sa na Vás tešiť ☺*

!!! UPOZORNENIE !!!

Kto si ešte nesplnil svoje povinnosti v oblasti úhrady dane z nehnuteľnosti,   
dane za psa, poplatku za komunálny odpad,   
prípadne poplatku za spotrebu vody.....

žiadame Vás, aby ste si svoje podlžnosti vyrovnali čo najskôr.

|  |
| --- |
| K r o n i k a  Narodili sa  Ema Borošová, Ľubovec 22 / 18.06.2015  Jubilanti  Drábová Anna, Ruské Pekľany 19 oslávila 80. rokov  Šebeš Imrich, Ľubovec 18 oslávil 80. rokov  Haraus Ján, Ľubovec 55 oslávil 70. rokov  *Našim jubilantom blahoželáme*  *Zomreli*  Paločková Anna, Ľubovec 29 / 24.04.2015  Chomjak Ján, Ľubovec 38 / 18.05.2015  Šoltisová Miroslava, Ľubovec 9 / 28.05.2015 |

Dôležitý oznam

Oznámenie o vykonaní preventívnej protipožiarnej kontroly

Obecný úrad Ľubovec Vám oznamuje, že od dňa 04.07.2015 do 31.08.2015

vykonajú vo Vašom subjekte protipožiarnu kontrolu podľa § 23 písm. a) v nadväznosti na §15 ods. 1, písm. h) zákona NR SR č. 314/2001 Z.z. o ochrane pred požiarmi v znení neskorších predpisov.

A zabezpečenia ochrany pred požiarmi a dodržiavanie osobitných predpisov (§42, vyhlášky MV SR č. 121/2002 Z.z. o požiarnej prevencii v znení neskorších predpisov.

Vlastníci budov sú v zmysle právnych predpisov po preukázaní oprávnenia na výkon kontroly povinný umožniť kontrolnej skupine v nevyhnutnom rozsahu vykonať preventívnu protipožiarnu kontrolu budovy. V záujme hladkého   
a nerušeného výkonu kontroly je potrebné, aby pri tejto kontrole boli prítomní zodpovední vlastníci kontrolovaného subjektu.

*Kontrolná skupina obce č. 1.*

Kontrola rodinných domov od čísla 1 po 41

Vedúcu skupiny: Marek Slebodník Ľubovec 15

Člen skupiny: Jakub Rabada Ľubovec 55

Člen skupiny: Tomáš Leško Ľubovec 114

*Kontrolná skupina obce č. 2.*

Kontrola rodinných domov od čísla 42 po 80

Vedúcu skupiny: Martin Štofan Ľubovec 113

Člen skupiny: Marek Turčík Ľubovec 93

Člen skupiny: Michal Palenčár ml. Ľubovec 94

*Kontrolná skupina obce č. 3.*

Kontrola rodinných domov a chát v Ruských Pekľanoch

Vedúcu skupiny: Matúš Marton Ľubovec 54

Člen skupiny: Daniel Kotulič Ľubovec 63

Člen skupiny: Matej Šarišský Ľubovec 38

*Kontrolná skupina obce č. 4.*

Kontrola rodinných domov od čísla 81 do 130

Vedúcu skupiny: Slavomír Kočiš Ľubovec 113

Člen skupiny: Dávid Štofan Ľubovec 61

Člen skupiny: Lukáš Marton Ľubovec 67